Politiet opplyser til RB at det har vært en konfrontasjon mellom LASK Linz- og LSK-supportere og politiet på Torvet i Lillestrøm sentrum torsdag ettermiddag. Et vitne til episoden forteller følgende til RB:

– Plutselig kom det en sverm av LASK-supportere inn på torvet. De kastet stein mot politiet. Det hele var over på et blunk, men det var ganske sjokkerende, sier vitnet til rb.no.

Operasjonsleder Terje Skaftnes i Øst politidistrikt sier til RB at et stort antall østerrikske supportere kom med toget til Lillestrøm og på vei gjennom sentrum startet bråket.

Ba om bistand

– Det er kastet glass og sett bluss. I tillegg har supporterne oppført seg aggressivt overfor politiet. Vi har derfor satt inn en rekke enheter for å holde kontroll på supporterne, sier Skaftnes til rb.no.

Etter at politiet var på plass i sentrum skal det ikke ha vært ytterligere konfrontasjoner. Påtroppende operasjonsleder Ronny Samuelsen i Øst politidistrikt forteller at politiet var forberedt på at det ville komme LASK-supportere til Lillestrøm.

– Det var satt inn ekstra mannskaper, men når situasjonen oppsto så vi oss nødt til å be om bistand fra Oslo politidistrikt, sier Samuelsen.

Politiet vil opprettholde beredskapen til supporterne er ute av byen igjen. Ingen personer er skadet eller innbrakt etter hendelsen i Lillestrøm.

Politihelikopteret i lufta

Kommunikasjonsansvarlig i LSK, Morten Stokstad, var på utestedet og snakket med tidligere LSK- og LASK Linz-spiller Geir Frigård og Lask-supportere i forkant av situasjonen på Torvet.

– Det var noen som kom og ikke ville bli filmet, men det var ingen konfrontasjon, slik jeg opplevde det, men det var en del politifolk der, sier Stokstad til rb.no.

Politihelikopteret er nå sendt til Lillestrøm sentrum for å bistå. Lask Linz-supporterne befinner seg ved 14.30-tida ved Pikene på Torvet.

Lask Linz-supporterne har samlet seg i den ene enden av Torvet i Lillestrøm. Politiet følger med.

Artikkelen oppdateres!